CELEX ID: 32011R1386
Publication Date: 2011-12-19

Document:
TARYBOS REGLAMENTAS (ES) Nr. 1386/2011
2011 m. gruodžio 19 d.
kuriuo laikinai sustabdomas autonominių Bendrojo muitų tarifo muitų taikymas tam tikriems į Kanarų salas importuojamiems pramonės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 349 straipsnį,
atsižvelgdama į Europos Komisijos pasiūlymą,
perdavus įstatymo galią turinčio teisės akto projektą nacionaliniams parlamentams,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
pasikonsultavusi su Regionų komitetu,
laikydamasi specialios teisėkūros procedūros,
kadangi:
(1)
remiantis 2002 m. kovo 25 d. Tarybos reglamentu (EB) Nr. 704/2002, laikinai sustabdančiu autonominių Bendrojo muitų tarifo muitų taikymą kai kurių pramonės produktų importui ir atidarančiu kai kurių žuvininkystės produktų importo į Kanarų salas autonomines Bendrijos tarifines kvotas bei numatančiu jų administravimą (3), Bendrojo muitų tarifo muitų taikymo tam tikroms komercinės ar pramoninės paskirties gamybos priemonėms sustabdymas nustos galioti 2011 m. gruodžio 31 d.;
(2)
2010 m. rugsėjo mėn. Ispanijos Vyriausybė, vadovaudamasi Sutarties 349 straipsniu, Kanarų salų Vyriausybės vardu pateikė prašymą pratęsti autonominių Bendrojo muitų tarifo muitų taikymo kai kuriems produktams sustabdymą. Šį prašymą ji pagrindė tuo, kad dėl minėtų salų atokumo ekonominės veiklos vykdytojams kyla didelių ekonominių ir prekybos sunkumų, turinčių neigiamo poveikio demografinėms tendencijoms, užimtumui ir socialinei bei ekonominei raidai;
(3)
pastaroji ekonomikos krizė padarė didelės žalos Kanarų salų pramonės sektoriui, įskaitant statybos sektorių. Statybų nuosmukis pakenkė visai nuo šio pramonės sektoriaus priklausančiai pagalbinei pramonei. Nepalankios finansinės sąlygos turėjo didelės įtakos daugeliui verslo sričių. Be to, Ispanijoje staigiai išaugus nedarbo lygiui, dar labiau sumažėjo vidaus paklausa, įskaitant pramonės produktų paklausą;
(4)
pastarąjį dešimtmetį nedarbas Kanarų salose vis labiau viršijo Ispanijos nacionalinį vidurkį, o nuo 2009 m. Kanarų salose užfiksuotas aukščiausias visoje šalyje nedarbo lygis (Eurostatas „Regionų statistika. Nedarbo lygis pagal NUTS 2 lygio regionus 1999-2009 m.“). Be to, daugiau kaip pusė Kanarų salose pagaminamų pramonės produktų ten ir suvartojama, o tai kelia ypač rimtų problemų, nes paklausa ten sumažėjo labiau;
(5)
todėl, siekiant suteikti investuotojams ilgalaikę perspektyvą ir ekonominės veiklos vykdytojams sudaryti sąlygas pasiekti tokį pramonės ir prekybos veiklos lygį, kuris stabilizuotų Kanarų salų ekonominę ir socialinę padėtį, tikslinga visų Bendrojo muitų tarifo muitų taikymo tam tikroms prekėms, nurodytoms Reglamento (EB) Nr. 704/2002 II ir III prieduose, sustabdymą pratęsti dešimčiai metų;
(6)
be to, dėl tų pačių priežasčių Ispanijos valdžios institucijos paprašė sustabdyti Bendrojo muitų tarifo muitų taikymą trims naujiems produktams, kurių KN kodai yra 3902 10, 3903 11 ir 3906 10. Šis prašymas buvo patenkintas, kadangi minėtu muitų taikymo sustabdymu būtų stiprinama Kanarų salų ekonomika;
(7)
siekiant užtikrinti, kad tomis tarifinio reguliavimo priemonėmis pasinaudotų tik Kanarų salų teritorijoje esantys ekonominės veiklos vykdytojai, muitų taikymo sustabdymui turėtų būti keliama produktų galutinio vartojimo sąlyga, vadovaujantis 1992 m. spalio 12 d. Tarybos reglamentu (EEB) 2913/92, nustatančiu Bendrijos muitinės kodeksą (4), ir 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (5);
(8)
prekybos srautų nukreipimo į kitas šalis atveju, taip pat siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, kuriais jai leidžiama laikinai atšaukti muitų taikymo sustabdymą. Tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (6);
(9)
Kombinuotosios nomenklatūros pakeitimai nesudaro pagrindo iš esmės pakeisti muitų taikymo sustabdymo pobūdžio. Todėl, siekiant padaryti reikiamus prekių, kurioms taikomas muitų taikymo sustabdymas, sąrašo pakeitimus ir techninius patikslinimus, pagal Sutarties 290 straipsnį Komisijai turėtų būti suteikti įgaliojimai priimti aktus. Ruošdama ir rengdama deleguotuosius aktus Komisija turėtų užtikrinti, kad susiję dokumentai būtų tinkamai laiku perduoti Tarybai;
(10)
siekiant užtikrinti Reglamente (EB) Nr. 704/2002 nustatytų priemonių tęstinumą, šiuo reglamentu nustatytas priemones būtina taikyti nuo 2012 m. sausio 1 d.,
PRIĖMĖ ŠĮ REGLAMENTĄ:
1 straipsnis
Nuo 2012 m. sausio 1 d. iki 2021 m. gruodžio 31 d. sustabdomas visų Bendrojo muitų tarifo muitų taikymas į Kanarų salas importuojamoms komercinės ar pramoninės paskirties gamybos priemonėms, kurių KN kodai išvardyti I priede.
Tos priemonės naudojamos vadovaujantis atitinkamomis Reglamento (EEB) Nr. 2913/92 ir Reglamento (EEB) Nr. 2454/93 nuostatomis ne trumpiau kaip 24 mėnesius po to, kai jas į laisvą apyvartą išleidžia Kanarų salose esantys ekonominės veiklos vykdytojai.
2 straipsnis
Nuo 2012 m. sausio 1 d. iki 2021 m. gruodžio 31 d. sustabdomas visų Bendrojo muitų tarifo muitų taikymas į Kanarų salas importuojamoms žaliavoms, dalims ir komponentams, kurių KN kodai išvardyti II priede ir kurie naudojami pramoniniam pertvarkymui ar eksploatacijai Kanarų salose.
3 straipsnis
1 ir 2 straipsniuose nurodytų muitų taikymas sustabdomas, atsižvelgiant į jų galutinį vartojimą pagal Reglamento (EEB) Nr. 2913/92 21 ir 82 straipsnius ir jeigu atliekamas Reglamento (EEB) Nr. 2454/93 291-300 straipsniuose numatytas jų tikrinimas.
4 straipsnis
1. Jei Komisija turi pagrindo manyti, kad šiuo reglamentu sustabdžius muitų taikymą konkretaus produkto prekybos srautai buvo nukreipti į kitas šalis, ji gali priimti įgyvendinimo aktus, kuriais muitų taikymo sustabdymas laikinai atšaukiamas ne ilgesniam kaip 12 mėnesių laikotarpiui. Tie įgyvendinimo aktai priimami laikantis 8 straipsnyje nurodytos nagrinėjimo procedūros.
Produktų, kuriems taikomų muitų sustabdymas buvo laikinai atšauktas, importo muitai užtikrinami garantija, ir tie produktai išleidžiami į laisvą apyvartą Kanarų salose tik pateikus tokią garantiją.
2. Jei Taryba, laikydamasi Sutartyje nustatytos procedūros, per 12 mėnesių laikotarpį nusprendžia galutinai atšaukti muitų taikymo sustabdymą, garantija užtikrintos muitų sumos negrąžinamos.
3. Jeigu, vadovaujantis 2 dalimi, per 12 mėnesių nepriimamas galutinis sprendimas, garantijos grąžinamos.
5 straipsnis
Komisijai pagal 6 straipsnį suteikiami įgaliojimai priimti deleguotuosius aktus dėl I ir II priedų pakeitimų ir techninių patikslinimų, kurie reikalingi dėl Kombinuotosios nomenklatūros pakeitimų.
6 straipsnis
1. Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų.
2. Įgaliojimai priimti 5 straipsnyje nurodytus deleguotuosius aktus Komisijai suteikiami neribotam laikotarpiui nuo 2012 m. sausio 1 d.
3. Taryba gali bet kuriuo metu atšaukti 5 straipsnyje nurodytų įgaliojimų suteikimą. Sprendimu dėl atšaukimo nutraukiamas tame sprendime nurodytų įgaliojimų suteikimas. Jis įsigalioja kitą dieną po sprendimo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų teisėtumui.
4. Kai tik Komisija priima deleguotąjį aktą, apie tai ji praneša Tarybai.
5. Pagal 5 straipsnį priimtas deleguotasis aktas įsigalioja tik tuomet, jeigu per du mėnesius nuo pranešimo apie jį Tarybai dienos Taryba nepareiškė prieštaravimų arba jeigu iki to laikotarpio pabaigos Taryba pranešė Komisijai, kad ji nepareikš prieštaravimų.
7 straipsnis
Apie Komisijos deleguotųjų aktų priėmimą, apie bet kokį prieštaravimą dėl jų arba apie Tarybos suteiktų įgaliojimų atšaukimą informuojamas Europos Parlamentas.
8 straipsnis
1. Komisijai padeda Muitinės kodekso komitetas, įsteigtas pagal Reglamento (EEB) Nr. 2913/92 247a straipsnio 1 dalį. Tas komitetas - komitetas, kaip apibrėžta Reglamente (ES) Nr. 182/2011.
2. Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
9 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 19 d.

EuroVoc Classification:
Level 1: 100147
100160
100144
100161
Level 2: 100268
100192
100177
100278
100193
Level 3: 2519
864
614
3258
2720
All Descriptors: 2758
3191
4080
4172
4350